Source: https://www.riigiteataja.ee/akt/13252208
Timestamp: 2019-08-18 09:15:43+00:00

Document:
Tervisekaitsenõuded reisirongidele ja reisiteenuste osutamisele – Riigi Teataja
Tervisekaitsenõuded reisirongidele ja reisiteenuste osutamisele
Tervisekaitsenõuded reisirongidele ja reisiteenuste osutamisele - sisukord
§ 3 Tervisekaitse tagamine
2 REISIVAGUNI SISSESEADE JA SISUSTUSE NÕUDED
§ 5 Vaguni sisseseade ja sisustus
§ 6 Mikrokliima, müra, vibratsioon ja valgustatus
3 NÕUDED REISIKS VALMISTUMISEL JA REISI AJAL
§ 7 Nõuded reisiks valmistumisel
§ 8 Hügieeninõuded
§ 11 Nõuded mootorrongides ja rööbasbussides
Vastu võetud 02.05.2002 nr 70
RTL 2002, 56, 836
Määrus kehtestatakse «Rahvatervise seaduse» § 8 lõike 2 punkti 16 alusel.
Määrusega kehtestatakse tervisekaitsenõuded (edaspidi nõuded) reisirongidele ja reisiteenuste osutamisele.
(1) Määruses kasutatakse «Raudteeseaduses» ja selle alusel kehtestatud õigusaktides määratletud mõisteid.
(2) Reisirongina käsitletakse reisijate veoks reisivagunitest koostatud rongi.
(3) Reisirongi koosseisus võivad olla reisijate veoks ehitatud vagunid:
1) iste-, magamis-, restoran- ja salongvagunid;
2) kupee- või üldvagunid.
(4) Määruses kasutatakse täiendavalt mõisteid järgmises tähenduses:
1) kupee – uksega suletav ruum reisijatele või teenindavale personalile;
2) kodujaam – vaguni alalise paiknemise jaam;
3) tambur – reisivaguni eeskoda.
§ 3. Tervisekaitse tagamine
(1) Reisijate tervisekaitse, ohutuse ja hea teenindamise tagamiseks on raudteeveo-ettevõtja ning veeremihoidja kohustatud hooldama vagunite tehnilisi seadmeid ja sisustust vastavalt kehtestatud nõuetele.
(2) – (4)
[Kehtetud – RTL 2009, 96, 1437 - jõust. 01.01.2010]
2. peatükk REISIVAGUNI SISSESEADE JA SISUSTUSE NÕUDED
(1) Vaguni sise- ja välisseinad ning aknad peavad olema puhtad.
(2) Veemahutid ja -torustik peavad olema valmistatud roostevabast materjalist ning mahutama vett arvestusega mitte alla 25 l iga reisija kohta.
(3) Ilma konditsioneerita vaguni aknaid peab olema võimalik ülemises osas avada.
(4) Istevaguni ja magamiskupee aknaid peab olema võimalik katta valgust mitteläbilaskvate reguleeritava kõrgusega katetega.
(5) Kui ratastoolis reisija jaoks ei ole vähemalt ühes vagunis ette nähtud sobiva suurusega uksi, peab raudteeveo-ettevõtja tagama sellise reisija sisenemise vagunisse ja sihtjaamas vagunist väljumise.
§ 5. Vaguni sisseseade ja sisustus
(1) Reisirongi igas vagunis peab olema vähemalt üks tualettruum. Ruum peab olema varustatud WC-poti, kätekuivatuspaberi- ja tualettpaberihoidja ning valamuga. Valamus peab olema kuum ja külm vesi segistiga, v.a käesoleva määruse §-s 11 kehtestatud erisused.
(2) [Kehtetu – RTL 2009, 96, 1437 - jõust. 01.01.2010]
(3) Reisirongis on suitsetamine lubatud üksnes suitsetamisruumis või suitsetamisalal „Tubakaseaduses” kehtestatud nõuete kohaselt.
(4) Koerte või teiste lemmikloomadega reisijad paigutatakse rongis reisijateveo-ettevõtja koostatud reisijateveo eeskirja kohaselt.
(5) Magamisvagunis peavad olema panipaigad või kapid puhta ja musta pesu eraldi hoidmiseks.
(6) Vaguni teenindusruumis peab olema laud, eraldi kapid nõudele ja jookidele, vee keetmise seade ning valamu.
(7) Tualettruumi põrand peab olema kaldega trapi suunas. Peab olema välistatud reoveetorude külmumine.
(8) Vagunid tuleb varustada väljaheiteid sisaldava reovee kogumise süsteemiga.
§ 6. Mikrokliima, müra, vibratsioon ja valgustatus
(1) Reisi- ja mootorrongi vaguni ning rööbasbussi õhuvahetuse kordsus ja õhu liikumise kiirus peavad vastama valmistajatehase tehnilistes tingimustes toodud nõuetele.
(2) Vaguni õhutemperatuur ning valgustatus peavad vastama tabelis toodule:
Ruum või koht
Valgustatus luksides, mitte vähem kui
Reisi- ja mootorrongi vagun
tualettruum ja koridor
magamiskoha peats
20±2 ºC
16–18 ºC
150 luksi 80 cm kõrgusel põrandast
50 luksi
30 luksi
150 luksi
Elektrirongi vagun
75 luksi
Diiselrongi vagun
15–19 ºC
3. peatükk NÕUDED REISIKS VALMISTUMISEL JA REISI AJAL
§ 7. Nõuded reisiks valmistumisel
(1) Reisirongi vagun peab olema reisile saatmisel puhas ning kõik seadmed töökorras.
(2) Vagunis joogiks ja muudeks olmevajadusteks kasutatav vesi peab vastama „Veeseaduse” alusel kehtestatud nõuetele.
(3) Enne reisi algust peavad vaguni veemahutid olema täidetud nõuetekohase joogiveega.
§ 8. Hügieeninõuded
(1) Vagunisaatja annab magamisvaguni igale reisijale voodivarustuse, voodipesukomplekti ja käterätiku.
(2) Madratsi- ja padjakatteid peab pesema või keemiliselt puhastama pärast määrdumist, kuid mitte harvem kui üks kord kvartalis.
(3) Voodivarustust ei ole lubatud kasutada ilma voodipesuta.
(4) Kasutatud voodipesu kogutakse ja sorteeritakse pärast reisijate väljumist.
(5) Vagunit ja tualettruume tuleb koristada siht- ja kodujaamas ning määrdumisel.
(6) Vagunis peavad olema pesemis- ja desinfitseerimisvahendid ning eraldi kohad nende hoidmiseks. Vagunis peab olema hari, kühvel, prüginõu, sellekohase märgistusega ämber ja mopid (edaspidi koristusinventar) vaguni ning tualettruumide puhastamiseks, WC-pottide pesemisharjad ja kummikindad, mis peavad olema markeeritud ning paiknema muust inventarist eraldi.
(7) Tualettruumis peab olema dosaatorseep, kätekuivatus- ja tualettpaber.
(8) Prügi kogutakse prügikotiga vooderdatud ja kaanega prüginõusse, mis tühjendatakse prügikonteinerisse.
(9) Reisirongide peatumisel jaamades ning piiritsoonis peavad tualettruumide uksed olema lukustatud. Väljaheiteid sisaldava reovee kogumissüsteemi olemasolul võivad tualettruumid olla avatud.
(10) Vagunisaatjal peavad olema meditsiinilise esmaabi osutamise vahendid.
(11) Reisirongis ei või olla olmeparasiite. Vagunisaatja on kohustatud olmeparasiitide tuvastamisel teavitama reisijateveo-ettevõtjat, kes peab võtma kasutusele abinõud nende hävitamiseks.
(12) Pärast reisi, enne kodujaama jõudmist tühjendatakse vaguni veemahutid.
§ 9–10. [Kehtetud – RTL 2009, 96, 1437 - jõust. 01.01.2010]
§ 11. Nõuded mootorrongides ja rööbasbussides
(1) Mootorrongis peab olema vähemalt üks tualettruum, kus on WC-pott, valamu, paberihoidja ja paber. Elektrirongi vagunis ei pea tualettruumi olema.
(2) Vaguni õhutemperatuur ja teised mikrokliima parameetrid peavad vastama käesoleva määruse § 6 nõuetele.
(3) Mootorrongi vagunitele kehtivad käesoleva määruse § 4 lõiked 1, 3, 4 ja 5, § 5 lõiked3, 4 ja 8, § 6, § 7 lõiked 1 ja 2, § 8 lõiked 5, 6, 7 ja 8 ning §-d 11 ja 13.
(4) Rööbasbussile kehtivad käesoleva määruse § 7 lõige 1 ning § 8 lõiked 5, 8, 10 ja 11.
§ 12. [Kehtetu – RTL 2009, 96, 1437 - jõust. 01.01.2010]
(1) Määrus jõustub projekteeritavatele reisivagunitele 1. juunil 2002. a ja käigusolevatele reisivagunitele 1. jaanuaril 2003. a.
(2) Määruse § 4 lõiked 3 ja 5 ning § 5 lõige 8 jõustuvad 1. jaanuaril 2005. a.

References: § 3

§ 5

§ 6

§ 7

§ 8

§ 11
 § 8

§ 3

§ 5

§ 6

§ 7

§ 8

§ 9

§ 11
 § 6
 § 4
 § 5
 § 6
 § 7
 § 8
 § 7
 § 8

§ 12
 § 4
 § 5